Papersnake/gushiwen huggingface dataset:
送毛择民
廖刚（宋代）

雾缠晓色风冷冷，沧波漾縠旌旗明。画船叠鼓不可挽，一城攘攘心为倾。

城中老人为余语，我公道来能几许。朝家借不恤吾人，以我公归欲焉处。

惟公立德清而通，惟公御下严而容。文章光彩莹万古，二十八宿罗心胸。

高标不受俗尘涴，唾手功名犹坎轲。恩深谩结千里愁，见晚端闻九重贺。

官僚有士辕下驹，感激剪拂铭肌肤。瑶池一夕看奔逸，惆怅未易追亨途。

云龙风虎倏际会，回首可须论治最。要将椽笔压西清，不负声名燕许大。
呈秦楚材
吴可（宋代）

倒指烟尘岁月深，引杯看剑漫悲吟。
平生自叹雕虫手，末路空惭舐犊心。
剩喜星郎上云汉，苦怜鹤发避山林。
君家伯仲真廊庙，痛为中兴惜寸阴。
舍外弥望皆青秧白水喜而有赋
陆游（宋代）

此地天教著放翁，舍傍烟树晚空蒙。
一无可恨得归老，寸有所长能忍穷。
东作己趋尧旧俗，南薰方咏舜遗风。
谢安勋业能多少，枉是??起剡中。
兴国灵山二十景和前令唐子侯氏 其十八 芭蕉洞
卢宁（明代）

石室阴深草木鲜，更栽凉质养玄烟。新心捲露抽鸾轴，旧叶摧风舞凤翩。

一瓣拟供无量佛，千章堪写白云篇。何年选胜耽诸翠，就此移居了太玄。
万席仰之许酒以诗戏之
王洋（宋代）

花色芳菲酒力醲，坐中上客索千钟。
朱陈缱绻论前契，子婿牵千本一宗。
独为棋高能假借，众同酒伴不阿容。
归来醉倒终无怨，此会心知不易逢。
仲舅敷文阁学士汪公挽词
楼钥（宋代）

外氏桂成丛，诸甥长养中。
名称无酷似，宦达偶相同。
澹室既长往，适斋俄考终。
绝怜三学士，只賸一衰翁。
绝句
喻凫（唐代）

银地无尘金菊开，紫梨红枣堕莓苔。
一泓秋水一轮月，今夜故人来不来。
刘元辅寄咏史六十首赋此为谢
徐瑞（宋代）

永嘉诸老不可作，史傅纷纭孰与评。
一字不轻严兗铖，千年如见审槿衡。
常尤此道无人识，忽得公诗老眼明。
雪手焚香三读龙，小楼坐对晚山横。
闲坐吟
邵雍（宋代）

当年计过之，今日事难随。
天命不我佑，云山聊自怡。
无何缘淡薄，遂得造希夷。
却欲嗤真宰，劳劳应不知。
日出东南隅行
周紫芝（宋代）

春风淡荡春云浅，陌上柔桑青宛宛。青天易雨亦易晴，吴蚕催眠欲成茧。

罗敷采桑南陌头，翠鬟皴鬌光欲流。罗襦吹香白玉佩，青丝络笼黄金钩。

君王年少如秋水，欲学鸳鸯对飞起。赠君身上双明珰，结君同生亦同死。

罗敷敛衽前致词，词多慷慨中含悲。念言夫婿良家子，委身结发为夫妻。

人生匹配各有偶，愿逐狗走随鸡飞。江水可竭山可移，妾心皎皎君当知。
乾道元年册皇太子四首 其三
郊庙朝会歌辞（宋代）

乐备既奏，和声冲融。玉简金书，翔鸾戏鸿。下拜登受，旋于青宫。

仪辰作贰，垂休无穷。
公无渡河
李咸用（唐代）

有叟有叟何清狂，行搔短发提壶浆。乱流直涉神洋洋，

妻止不听追沈湘。偕老不偕死，箜篌遗凄凉。

刳松轻稳琅玕长，连呼急榜庸何妨。见溺不援能语狼，

忍听丽玉传悲伤。
念奴娇 寿主簿二月廿一
三槐（宋代）

武夷秀气，萃君家、春色融和时节。赏了花朝才六日，曾记挺生英杰。量吸鲸川，志吞牛渚，标格冰壶洁。台星明处，年年辉映南极。
须信早晚横翔，云霄直上，宁久栖鸾棘。富贵荣华年正少，谢砌芝兰秀发。行及瓜期，荣趋花县，百里民怀德。交腾荐剡，褒迁大振勋业。
挽主簿杨仲远诗
虞俦（宋代）

居士胸怀壑与丘，琴山怀抱枕清流。
一区宅好真扬子，万卷书多似邺侯。
好客亦尝陪俎豆，诸郎殊不废箕裘。
人间俯仰成千古，痛念吾乡马少游。
茉莉
郑刚中（宋代）

涉锸移根带藓苔，暑中相对亦佳哉。
素英吐处祗如玉，清思牵人全似梅。
浅绿剪罗和叶看，真香捣麝逐风来。
观君可与酴醿并，高士宁容俗子陪。
次韵子瞻和渊明饮酒二十首
苏辙（宋代）

清秋九日近，菊酒皆可得。
永愧陶翁饥，虽饥心不惑。
怀忠受正命，赋命本通塞。
斯人今苟在，可与同事国。
惜哉委荆榛，忍饥长默默。
酬王秀才
齐己（唐代）

离乱几时休，儒生厄远游。亡家非汉代，何处觅荆州。

旅梦寒灯屋，乡怀昼雨楼。相逢话相杀，谁复念风流。
听琴行赠沈秀才
戴表元（宋代）

君不见江南琴师海与聪，谁与传者梦溪公。
又不见醉翁诗中沈夫子，听水作琴琴谱起。
祗今人间何处无琴师，问渠端由渠未知。
钱塘东风万人裹，沈家还见奇男儿。
沈家家住鸳湖曲，夜理渔丝朝采菊。
菊苦难餐鱼又寒，弹出歌声寄凄独。
近来携琴东海行，清音应滑如流莺。
湖园日暖百花叹，弹彻满树春风生。
我不识琴识琴理，为君悲酸为君喜。
相逢正值酒钱空，徉狂攘臂红尘市。
琵琶阮咸休羡渠，相知岂须频曳裾。
醉毛死久髯徐去，洗手空山修乐书。
雨后环波亭次韵四首·次李秀才得鱼字韵
曾巩（宋代）

候月已知星好雨，卜年方喜梦维鱼。
从今拨置庭中事，最喜西轩睡枕书。
游虎邱
余伯皋（宋代）

才出阊门望虎邱，马行冲雨上扁舟。
绿杨碧草沿溪岸，白水青苗满稻畴。
云雾黯然方润溽，山林蕞尔自清幽。
吴王邱墓分无所，英气犹依剑石留。
玲珑四犯·水外轻阴
高观国（宋代）

水外轻阴，做弄得飞云，吹断晴絮。驻马桥西，还系旧时芳树。不见翠陌寻春，每问著、小桃无语。恨燕莺、不识闲情，却隔乱红飞去。
少年曾识春风意，到如今、怨怀难诉。魂惊冉冉江南远，烟草愁如许。此意待写翠笺，奈断肠、都无新句。问甚时、舞凤歌鸾，花里再看仙侣。
赠玑上人
曾丰（宋代）

幼抛南聚落，晚据北丛林。
道貌枯中泽，禅机浅处深。
山腰云出没，水面月浮沉。
贾鸟勘还破，牢笼付一吟。
江上（二首）
袁凯（明代）

北固城头夜雨，西津渡口烟波。
白发人人自老，青山处处还多。
约许侍郎诸公酒半宋正仲至自都城
魏了翁（宋代）

人生能得几回别，一别公来四千日。
我骑紫马出行春，公指黄扉入当夕。
谁知行止不关人，解后天涯复同席。
方看紫陌烂红英，忽复浓阴颗青实。
断霞明空白日静，过雨穿林乱云湿。
如梦如梦梦邪非，曰归曰归归未得。
僰南山崒东流断，关西云霾北风急。
酒逢故人一吸易，语及新事百忧集。
麻问吾归将何归，梓州遂州有何择。
况有青山老居士，千骑东来闯然入。
更得可人高帝孙，又忻未至临邛客。
尽判三日作狂酲，要话十年胸愊塞。
酬乐天秋兴见赠…莫怪独吟秋兴苦比君校近二毛年
元稹（唐代）

劝君休作悲秋赋，白发如星也任垂。

毕竟百年同是梦，长年何异少何为。
寄呈吕道山于八桂
方回（元代）

朅从歙浦来湓浦，闻自全州入桂州。
倚俟先生还北棹，定容小子到南楼。
甘留旅琐缘何事，积受恩私愧未酬。
但愿岁时一相见，萍踪从昔惯漂浮。
重送微之二首 其一
刘挚（宋代）

瀛州日日聚华绅，旧德如公更几人。寂寞穷经甘白首，风流投老就朱轮。

光阴不负围棋局，谈笑须还漉酒巾。朝议虽知弱翁久，不如方国慰斯民。
颂古一○一首 其二十六
释子淳（宋代）

这般消息不寻常，蟾桂枝枝布远香。昨夜姮娥呈巧妙，眼睛直上绣鸳鸯。
无题
李溟（唐代）

乔木挂斗邑，水驿坏门开。向月片帆去，背云行雁来。

晚年名利迹，宁免路岐哀。前计不能息，若为玄鬓回。
升僊桥遇风雨大至憩小店
陆游（宋代）

触热真疑堕火灰，雨如飞镞亦佳哉！空江鱼鳖从龙起，平野雷霆拥马来。
正怪横吹屋茅尽，俄闻下击涧松摧。
晚来日漏风犹急，卧看柴扉阖复开。
集贤李建中工部尝以七言长韵见寄感存怀没因
林逋（宋代）

清绝门墙冷似冰，野人怀刺昔曾登。
新题对雨分萧寺，旧梦经秋说杜陵。
贫典郡符资月给，老持台宪减霜稜。
开元文字钟王笔，惆怅临风一烬灯。
游虎丘
杨颐（清代）

尽日凭高步台阁，意气飘然摆羁缚。
灵踪绝迹万千状，群玉排青插寥廓。
点头巨石势欲动，突立试剑峭如削。
剑池在岭不惮浚，造化神工巧镌凿。
寒湫耿耿浸云根，大旱烧云源不涸。
跳珠喷激莹无痕，百斛珠玑缀疏箔。
丹青妙手画不到，一点尘埃无处著。
僧居占尽佳山景，楼殿高低半丹雘。
午斋寂寂山风幽，续断风摇四檐铎。
始疑东海转鳌背，蓬莱弱流在西角。
千岩万壑看不厌，自谓它山尽糟粕。
我来因作神仙尉，得舍尘寰少盘礴。
不因仙客为先容，争得看山这一脚。
乃知世俗徒扰扰，不若甘心处恬薄。
长啸拂衣归去来，旧山亦有云泉约。
浣溪沙
佚名（宋代）

谁识飞竿巧艺全。儿童群戏艳阳天。十分险处却安然。海燕舞空萦弱絮，岭猿连臂下层颠。算来真个肉飞仙。
赞三十六祖颂 其三十六
释印肃（宋代）

十方诸佛入其中，十波罗蜜一光同。十世古今无间隔，十身千亿法身通。
夏夜用谢宣城韵答陆伯阳
杨士奇（明代）

连柝起高城，微钟飘广陌。徘徊夏夜长，怀人未眠客。

林风有馀清，庭月流虚白。结思渺城南，如何违促席。
朝谒太清宫九首 其二 宝册升殿用《大安》。
郊庙朝会歌辞（宋代）

图书昭锡，典礼绍成。烝民何幸，教父储灵。钦承景贶，祗奉崇名。

致虔宝册，垂祐基扃。
谢丹山秀首座竹筇
释慧空（宋代）

老身一袖百无营，病骨人惊太瘦生。
多谢枝筇解扶我，松阴石上听溪声。
继天童颖禅师度后上堂说偈
释如珏（宋代）

新岁新击鼓，普施新法雨，
万物尽从新，一一就规矩。
普贤大士忻，乘时打门户。
放出白象王，遍地无寻处。
留别子肃子仪三首
赵蕃（宋代）

度桥遵野径，夹树启篱门。
剥啄传呼疾，周旋色笑温。
万金才到几，一棹复过村。
却恨侬来独，飘零说在原。
辛亥三月十五日
曾巩（宋代）

茫茫月色如溪沙，万里不有纤云遮。今年寒气争春来，雪大如掌随惊雷。

临川城中三月雨，城东大丘汩为渚。天地惨惨无开时，常恐蛰死和与羲。

此时谓月水中没，溺入蛙肠那复出。岂知今夜月光圆，照彻万物无遗偏。

人间有人司重轻，安得知汝有时明？
鹧鸪天
曹勋（宋代）

曾到东风最上头。低云阁雨接溪流。只应缟袂闺房秀，尚带天香汗漫游。

当日暇，从贤侯。冲寒迎翠小迟留。归骖白凤来何处，更指玉霄城畔楼。
泉
徐夤（唐代）

非凿非疏出洞门，源深流嶮合还分。高成瀑布漱逋客，

清入御沟朝圣君。迸滴几山穿破石，迅飞层峤喷开云。

旧斋一带连松竹，明月窗前枕上闻。
阅武喜晴和厉寺正韵
于定国（宋代）

元戎笳鼓闹新晴，风柳丝丝万马鸣。
尺籍伍符亲点检，牙旗甲马喜晶明。
潢池刀剑虽安帖，紫塞烟尘欠扫清。
闻道玉皇新有诏，禁中虚席待谈兵。
题画二首 其二
陈高（元代）

愁来生白发，问尔复何愁？应被春光恼，多情雪满头。
和故人韵 其一
文天祥（宋代）

去岁湟中谷，医疮咸粜新。一言堪救药，三秩敢贪嗔。

自是仁由己，休论哲保身。当时若瘖默，何面见乡人。
花时与钱尊师同醉因成二十字
韩偓（唐代）

桥下浅深水，竹间红白花。酒仙同避世，何用厌长沙。
荆门送昼公归彭泽旧居
齐己（唐代）

彭泽旧居在，匡庐翠叠前。因思从楚寺，便附入吴船。

岸绕春残树，江浮晓霁天。应过虎溪社，伫立想诸贤。
过新息留示乡人任师中（任时知泸州，亦坐事
苏轼（宋代）

昔年尝羡任夫子，卜居新息临淮水。
怪君便尔忘故乡，稻熟鱼肥信清美。
竹陂雁起天为黑，（小竹陂在县北。
）桐柏烟横山半紫。
（桐柏庙在县南。
）知君坐受儿女困，悔不先归弄清泚。
尘埃我亦失收身，此行蹭蹬尤可鄙。
寄食方将依白足，附书未免烦黄耳。
往虽不及来有年，诏恩倘许归田里。
却下关山入蔡州，为买乌犍三百尾。
（黄州出水牛。
）
渔家傲·七夕
苏轼（宋代）

皎皎牵牛河汉女，盈盈临水无由语。望断碧云空日暮，无寻处，梦回芳草生春浦。
鸟散馀花纷似雨，汀洲蘋老香风度。明月多情来照户，但揽取，清光长送人归去。
关山月
李果（清代）

重关峻岭郁嵯峨，月色偏临绝塞多。万里寒生玄菟郡，三秋光射白狼河。

黄榆风急传吹角，玉帐沙明照枕戈。最是空闺音信断，中宵愁听《陇头歌》。
闵雨
赵抃（宋代）

闵雨诏复下，伤农今四春。潭龙从号懒，庙鬼讵能神。

苗槁尘生久，云空电转频。天公诚可问，谁与主陶钧。
官居戏咏三首 其一
陆游（宋代）

万里飘然似断蓬，桐庐江上又秋风。判馀牍尾栖鸦湿，衙退庭中立雁空。

灯火市楼知酒贱，歌呼村路觉年丰。谁言病守无欢意，也与他人一笑同。
禅人写真求赞
释正觉（宋代）

看看静，见其端。
星河斗湿，月窟蟾寒。
体无棱缝，用绝痕瘢。
不须喝彩还赢也，已见双双六在盘。
和刘后村梅花百咏
方蒙仲（宋代）

智琼久已乘龙去，留得人间十二枝。
插向瓦瓶伴孤枕，别无玉骨与冰肌。
斗南竹林祠歌
孙应时（宋代）

君不见唐河诸将兵马回，河朔百城门不开。
边烽夜举天子怒，六龙晓发鸣春雷。
金陵玉壘中道惑，澶渊一掷吁难哉。
当时事势在国史，莱公之功不其伟。
幽燕可还敌可臣，西顾宁论夏州李。
用公不尽天所惜，天不生公更谁恃。
嗟公雄豪从少年，如虎在山龙在渊。
淮阴指撑楚归汉，望诸叱咤齐为燕。
两朝五起岂不遇，胶漆摆撼难为坚。
瘿相谗巧亦云极。鹤相恶谋何卒卒。
青衫到骭吾一咍，羊酒道尔堪恤。
可怜夷獠护装囊，相见神明扶正直。
公安插竹南迁时，手回造化理不疑。
云车风驭今来否，迎神送神姑尔为。
萧萧寒绿泣江雨，长似襄阳堕泪碑。
南乡子 集句
苏轼（宋代）

怅望送春杯。渐老逢春能几回。花满楚城愁远别，伤怀。何况清丝急管催。吟断望乡台。万里归心独上来。景物登临闲始见，徘徊。一寸相思一寸灰。
次韵连通州祷雨弥勒像二绝句
项安世（宋代）

欲呼弥勒下天宫，云叶森森意已浓。
尘世为霖消底物，葛陂龙是向来筇。
除日二首 其一
苏辙（宋代）

屠苏末后不辞饮，七十四人今自希。筋力明年应更减，诚心忧世久知非。

脾寒服药近方验，风痹经冬势渐微。得罪明时归已晚，此生此病任人讥。
减字木兰花（三劝）
沈瀛（宋代）

酒巡未止。更号三般杨氏喜|<杨子拜司业，两子登科，号杨三喜>|。上苑春风。宝带灵犀点点通。

听歌侑酒。富贵两全添个寿。人少兼何。彭祖人言只寿多。
泛舟莲潭赏荷花
陈洪圭（清代）

丛妍呈绿渚，烟景缀花朝。沦皱枝微蘸，波光影细描。

落英鱼认饵，浮叶蚁为舠。浥露斜偎岸，迎风弱俯桥。

低垂香欲滴，回映态如招。延伫寻芳处，婀娜入短桡。
奉寄斯远兼属文鼎处州子永提属五首
赵蕃（宋代）

闻道当年五色裘，飘然又入帝王州。
烦君一为问行李，早晚遣诗相报投。
天圣寺壁管夫人画竹
蔡环黼（清代）

琉璃宝地清于玉，掩映檀栾数科竹。乍道寻香檐卜林，忽疑驻屐筼筜谷。

闻昔名闺管道升，唱随琴瑟住吴兴。奁中翰藻文人似，腕下丹青哲匠能。

玉湖晴彩流香陌，钟磬无声梵王宅。鹿苑间停金犊车，龙宫新垩银泥壁。

天女持花散道场，徘徊揄狄兴逾长。随身自有珊瑚架，侍婢还携翡翠床。

净土无尘更莹拭，铜台砚发淋漓墨。攘腕经时阁笔看，错刀叶叶生鲜碧。

东竿写罢又西筠，雨箨风梢骨力均。妙真兼胜苏居士，变化能无梅道人。

贝树祇林共终古，一片苍烟满庭庑。琅玕影外石玲珑，残沈曾传松雪补。

今古帷房第一俦，晶宫毕世足风流。仲姬应惜龙孙节，写向空门特地愁。
镜中人 其一 梦难成
吴绮（清代）

梦难成，声转急。一夜灯花红湿。添得春潮几尺，尽是啼痕滴。

添添江山还作客，冷落西泠油壁。一片痴情消不得，谁使秋娘识。
和蛟峰先生熟睡吟
何梦桂（宋代）

幕苍天，席大地，
睡去不知人世事。觉来榻上总埃尘，
口不能言睡中义。古今万事昼夜同，
万八千年只一寐。荣辱事，
真梦里，黄梁一枕邯郸市。
北窗谩说晋朝臣，周公不见吾衰矣。
日高丈五闭柴门，不知身世华胥氏。
不毡不被老希夷，山上白云霞流水。
得失事，真梦里，
鹿焦翻覆终成戏。人言夜半息如雷，
我纵行行还美睡。
重建神秀楼追和忠定公韵
赵必愿（宋代）

维兹城南楼，废兴端有时。昔我忠定公，楼成旋西归。

拜厅惭匪肖，易麾繇好溪。循环六十载，乌兔惊梭飞。

吁嗟古雉堞，巨浸堕藩篱。陶甓既还旧，更创如有期。

岁事喜中稔，度材授工师。非敢侈轮奂，聊尔遵先规。

江山展图画，栏槛倚晴晖。肯堂久在念，今我身则夷。

辽鹤去不返，遗墨犹淋漓。一时剩篇咏，皆表而出之。

登眺惟畴昔，未觉此举非。落成灯火夜，万点天星移。

潮生月在浦，酒阑风满衣。幸继前人躅，敬和前人词。

斯楼傥不朽，庶慰蒸湘悲。
送胡二川为长山令
沈鍊（明代）

莫厌郎官薄，专城气本奢。符分玄圃竹，绶结上林花。

啜水行时政，鸣琴坐晓衙。他年循吏传，谁数五侯家。
水次秋蚊可畏
施枢（宋代）

利觜似花鹰，针肤不暂停。
有生何蠢蠢，藏毒在冥冥。
乱舞迷昏水，喧声接晓汀。
风威秋晚劲，看汝易飘零。
白须
苏辙（宋代）

中岁谬学道，白须何由生。
故人指我笑，闻道未能行。
我笑谢故人，唯唯亦否否。
老聃古道师，白发生而有。
佛告波斯匿，汝有不白存。
亭中掌亭人，何尝随客奔。
客去不用留，主在亭不毁。
墁墙支折栋，在我不在尔。
道成款玉晨，跪乞五色丸。
肝心化黄金，齿发何足言。
游摄山
钦善（清代）

日暮缆扁舟，一望好山色。中有高隐流，浮名招不得。

庶几一遇高，扪萝循石壁。遐哉箨冠人，幽居竟无迹。

斜阳照深涧，松影千寻直。下有离离花，药名半可识。

欲采未携筐，此来殊浪掷。思古不能忘，久坐迎贤石。

落叶如洒雨，峦气骤然黑。无风疑有风，过耳一声砉。

我尚畏山精，未敢谈服食。
黄宰致江西诗双井茶
方岳（宋代）

黄侯授我以江西诗禅之宗派，瀹我以双井老仙之雪香。
砖炉春着兔毫玉，石鼎月翻鱼眼汤。
夜窗搜搅十年读，候虫鸣秋声殷墙。
乃翁诗家第一祖，不用棒喝行诸方。
掀翻杜陵自作古，夜半衣缽谁升堂。
单传横出二十六，未许歙梅洪雁行。
雅闻滕阁藏墨本，欲往从之山阻长。
牙签大册忽在眼，荒苔茅屋森珩璜无此光。
宜州戍楼山月苦，茫茫参到无何乡。
漱枕居梅花分咏三首 其三 隔帘梅
钱蘅生（清代）

开到中庭春正长，纸窗竹屋伴孤芳。怯寒不把湘波捲，时透梅花一缕香。
题城南书院三十四咏
张栻（宋代）

新凉修竹意愈静，初日芙蕖色倍鲜。
物态直须闲里见，人情多向快中偏。
满庭芳 赠姚元明
马钰（金朝）

荣华不藉，富贵不恋。妻男任交生怨。万事俱忘，一志十分修练。心意常清常静，觉壶中、天开地展。堪赏玩，见龙蟠虎绕，坎离宫殿。或变婴娇女姹，向明堂，便把悲翠帘卷。祥瑞中间，认得本来头面。手擎金丹大药，显无为、功成九转。神光灿，便跨鸾，奔赴琼宴。
河南王尹初到，以诗代书先问之
白居易（唐代）

别来王阁老，三岁似须臾。鬓上斑多少，杯前兴有无。

官从分紧慢，情莫问荣枯。许入朱门否，篮舆一病夫。
项羽台
黄庚（元代）

失计鸿门恨未消，一生霸业亦徒劳。当时漫筑台千尺，争似歌风地步高。
和碧玉千峰诗
颜颐仲（宋代）

道在穹壤间，如日照万国。淳乾再中天，斯文荷申锡。

惟时朱夫子，一柱擎天力。勉斋妙心传，月印寒潭碧。

东野正始音，绝唱未易续。昕庭万言对，珠玑灿盈掬。

一麾压南州，寒谷回春燠。煌煌漳水珠，照耀昆山玉。

美哉巽斋守，杰构捐金钱。横经踞皋比，冠剑来三千。

贤侯揭新扁，伟观还当年。孰能踵公武，名盖东南天。

经畬望有秋，譬彼田舍翁。学道犹学医，百脉期疏通。

立身尚名节，峻峙千仞峰。勉哉蹈前修，毋与流俗同。
西亭子言怀
张谓（唐代）

数丛芳草在堂阴，几处闲花映竹林。攀树玄猿呼郡吏，

傍谿白鸟应家禽。青山看景知高下，流水闻声觉浅深。

官属不令拘礼数，时时缓步一相寻。
辛未中元记梦梦与一僧谈世事良久问答中有凡
五迈（宋代）

捣齐餐铁杵，此味知者鲜。
乘车入鼠穴，闻者知其舛。
打铁作门入，鬼笑定不免。
点雪红炉中，达观理甚显。
当局自然迷，正欠拨一转。
上马奔前程，此著须自勉。
谢宣赐御草书急就章并朱邸旧集歌
王禹偁（宋代）

臣闻伏羲画卦朴且淳，苍颉迼字初有文。
大篆小篆八分体，楷隶章草何纷纭。
因兹八法各有要，遂使六艺区以分。
其中最难惟草圣，玄妙功夫自天性。
又闻关雎本王化，四始洋洋风化下。
比兴赋颂六义分，乃有变风兼变雅。
仲尼删後屈平作，郢客李陵斗名价。
古来诗道难得人，其唱弥高和弥寡。
如今草圣与雅言，尽在吾皇万机暇。
元年十月近乾明，崇文院静寒霜晴。
直庐日午雠书罢，闲曳朱衣遶砌行。
中使传宣来上界，忙把鱼须下阶拜。
宝函钿轴光陆离，御札文书御制诗。
折腰汗流魄骇聊一窥。
急就章，何纵横，
蓝田种玉苗初成。雪花洒破烟岚壁，
黑云漏出天汉星。乍似鲛人泣下珠无数，
错落晶荧满盘贮。又似大鲸吞尽沧海波，
查牙露出珊瑚树。朱邸集，
何清奇，仙风撼动琼林枝。
汉皇休道白云句，穆满虚吟黄竹诗。
乍似三春直上伯阳台，熙熙物华当眼开。
又似十洲夜伴王母宴，鸶歌凤吟次第来。
小臣再拜受一轴，捣纸抄诗抄未足。
焚香朝向天日看，执简夜对星辰读。
臣见高宗飞帛亦有名，笛迹往往颁公卿。
所得不过三五字，当时臣子犹为荣。
又见玄宗诗什颇留意，吟咏时时成御制。
属和止于一两篇，至今史册犹为贵。
若徵往事比明时，万分之一徒尔为。
未如我四十三纸圣人作，一百二章天子诗。
永为家宝藏书箧，岂让西方贝多叶。
且教世世传子孙，长与皇家作臣妾。
赠詹常卿与其弟仲发两茂才 其一
王世贞（明代）

詹家玉树两分行，文酒丹青事事强。却有一言应莫笑，不知谁得使君狂。
以诗句咏梅·月地云阶谩一樽
方蒙仲（宋代）

樽前酹花神，诗因酒转新。
方知这奇事，不属独醒人。
九日寄昌龄弟 其一
王十朋（宋代）

忆昔逢重九，登临不惮遥。弟兄同把酒，行乐兴飘飘。
鲜于伯机家钓台石
戴表元（宋代）

人间岩石乱纷纷，严子台名最喜闻。
何术缩渠千里脉，有人分喜两峰云。
天边路远星还动，江上潮回日又曛。
解道泥途等轩冕，东西更有范希文。
苏训直方夷吾相挽同饭招隐
章甫（宋代）

登临筋力犹如昨，兴废循环自有时。
青石独存超士传，粉牌新得省郎诗。
云山改色风生座，野鹿无踪水满池。
胜处只宜文字饮，不须红袖苦追随。
崇寿客舍夜闻子规得三绝句写呈平父兄烦为转寄彦集兄及两县间诸亲友 其二
朱熹（宋代）

空山中夜子规啼，病怯馀寒觅故衣。不为明时堪眷恋，久知岐路不如归。
登净远亭
杨万里（宋代）

池冰受日未全开，旋旋波痕百皱来。
野鸭被人惊得惯，作群飞去却飞回。
方福州生日行
洪适（宋代）

雪峰高高雪如许，海门潮生浪吞浦。郎罢携囝街西东，到处欢吞闻好语。

旧日大官多养高，民词狱寄充官曹。横行阡陌喧夜鼓，唯征关市析秋豪。

只今事事无长蠹，五月政成歌召父。尺一方来问凤仪，魁三快刷联鸳羽。

三山岌嶪摩曾空，便是方丈蓬瀛中。他年图画凌烟了，却向山中访赤松。
句
刘应时（宋代）

烛与梅花共过冬，淡月故移疏影去。
云台先生以西汉定陶铜鼎置于焦山首倡媵鼎歌命同人和之得五古二十六韵
方廷瑚（清代）

吉金重鼎彝，精神孕山岳。铜花齧蚀余，得一夔已足。

吾师富藏弆，古器罗梣椟。商周众赢秦，审定剧精确。

就中西汉鼎，隶古铭可读。器盖蔌煮湘，鼻耳苔斑驳。

共自隃麋汧，量衡咸纪录。汉帝尊陶陵，蒸尝表虔肃。

五色歊浮云，金景灿盈目。火炎草木焦，硕果幸不剥。

拂拭入仙馆，赖免污莱辱。吾师位鼎衡，说士甘如肉。

爱士贡庙廊，俾为苍生福。爱鼎不自私，永图置岩谷。

突兀古谯山，大江绕其麓。中有南促鼎，光焰四山烛。

丹山珠交柯，蓝田璧合珏。自古物通神，有耦而无独。

海云枯木堂，厥鼎寄幽躅。丹青绘作图，琳琅书作幅。

送鼎载沙棠，絪缊云气覆。翻嗤饕餮者，岑赝纷争逐。

寿梦应晋求，甲父餍齐欲。名或夸嗜古，实不能免俗。

孰如此一举，鼎寿无疆祝。奇光夺珉碑，佳话压玉局。

遥夜山灵朝，皓月照黄鹄。
次许表兄韵
马廷鸾（宋代）

物换星移一慨然，天荒地老断鳌前。
岂无志士王官谷，亦有飞仙太华巅。
我若加三逢本命，君今过一渐稀年。
两人中表俱头白，蜀馈才堪几幅笺。
病起
张侃（宋代）

秋深雨意转连绵，声到枯荷清未眠。久悟是非姑掩卷，且看童稚互摊钱。

园蔬土润青堪馔，径竹行疏翠可怜。剩喜病夫今已健，碧腴膏莫问人传。
病中无聊忽徐渊子送酒
丁世昌（宋代）

丹桂传香后，黄花著蕊时。
老怀期欲赏，病足瘦难移。
静对陶潜径，长吟杜甫诗。
白衣人忽至，把酒慰愁眉。
出游
陆游（宋代）

僧院轩窗酒市楼，过门自入不须留。
恰来竹下寻棋局，又向沙边上钓舟。
诗放不能谐律吕，书狂犹足走蛟蚪。
秦碑禹窆风烟外，一吊兴亡万古愁。
菖歜二章赠郑于汉 其一
郑善夫（明代）

菖歜何葱葱，乃在涧之滨。岁晚开九花，世人不得纫。

秘之嵩山阴，以俟九疑君。念彼蒹葭草，芊芊弥广津。
题郭进士所进万世宝鼎鉴
林希逸（宋代）

学苦功深老更癯，储闱一念许渠渠。抡才合作金闺彦，忠国无渠宝鼎书。

未见龙图携处士，但闻狗监荐相如。明时主相求贤急，指日香名入诏除。
寄题休宁赵氏云屋省心翠侍问道亭有有堂五首
方回（元代）

不品官班但品人，深云藏屋屋藏身。
就中别有难藏者，名震京师郑子真。
写西园秋色图寄张绍和 其二
张萱（明代）

疏慵衰病老园公，芳讯频来石户翁。净几明窗试游戏，一帧数笔寄冥鸿。
梅花
释宝昙（宋代）

江南初见一枝春，陇月霜钟亦可人。
不管玉堂岑寂夜，误随驿使马蹄尘。
石室游
郭祥正（宋代）

端城之北，径五六里。有石室兮洞开，其上则七山建斗司天之洞舌，其下则渊泉不流渟碧一杯。

窥之则肌发冰，酌之则烦心灰。四傍则石乳玲珑，中敞圆盖。

窈窈万丈，莫穷其厓。孰纳忠兮，嗟肺肝之已露。孰止戈兮，束兵仗而相挨。

俨卫士之行列，肃庭臣之序排。纷披披兮蒂萼，粲枞枞兮条枚。

安而不可动者为梁为栋，奔而不可止者为虎为豺。

龟闯首兮屏息，虬奋鳞兮抟雷。怪怪奇奇兮，千变万态。

愈视愈久兮，惚恍惊猜。何人境之俯近而仙宇之秘异如此者哉。

萝卷风兮窈窕，春渍芳兮不回。或命佳客，或寓幽怀。

考二李之劲笔，皆一时之遗材。援玉琴以写咏，怅夕阳之易颓。

方谢事以言返，眷兹室而徘徊。云愀容兮泱漭，鸟送音兮悲哀。

况百年之将尽，邈夫万里奚复来。
庆资深康乐园四咏
王之道（宋代）

溪头柳色春无际，溪水浮天一张纸。
东君戏草康乐园，旋入夭桃与繁李。
乱花无数不知名，往往倚槛窥前楹。
有时酒恶吐欲死，先生来约花间行。
送章推官
陈师道（宋代）

从事有多誉，还家能少留。
持杯犹颍尾，解缆即沙头。
好事今犹壮，论文老自休。
风埃留我老，说与五湖秋。
不寐
王守仁（明代）

天寒岁云暮，冰雪关河迥。幽室魍魉生，不寐知夜永。

惊风起林木，骤若波浪汹。我心良匪石，讵为戚欣动。

滔滔眼前事，逝者去相踵。崖穷犹可陟，水深犹可泳。

焉知非日月，胡为乱予衷？深谷自逶迤，烟霞日悠永。

匡时在贤达，归哉盍耕垄。
寄连君佐
黄裳（宋代）

樽酒会君江上楼，高谈不与世俗侔。淮阴将军跨下过，鲁国至人东家丘。

气吐胸中斗牛夜，笔落手下烟云秋。丈夫得失聊自乐，一身一计何足忧。
客中书事
陈藻（宋代）

千载蛮风尚有存，此来闻见不堪论。
猪膏泽发湘南妇，牛勃涂堪岭右村。
行客下床调瘴药，吏人抱翁灌蔬园。
岂无佳丽堪娱目，别有凄凉只断魂。
送邓制干二首 其二
项安世（宋代）

赋颂前朝爱，诗文内相传。九家潘岳鬓，万里米家船。

滟滪冬无雪，蓬婆昼不烟。未须台阁上，迢递佐三边。
西施
柴望（宋代）

十二金钗对对铺，三千粉黛腻如酥。
君王莫道六宫丑，一个西施已坏吴。
闵雨有怀
罗公升（宋代）

千畴昼生烟，稻本焦釜急。
化工哀遗黎，起死在呼吸。
檐牙飞瀑乱，沟曲怒潮集。
书生乐人乐，夜久倚杖立。
遥知饥肠苏，不但爽气入。
兵气二十载，狐鼠舞城邑。
向来被犁者，沧海余一粒。
潜虯尚无情，枯鱼亦何及。
终然天者定，未恨老蓑笠。
念彼荷戈人，山中甲裳湿。
偶成
喻良能（宋代）

祠山东畔古桐西，垂柳阴阴映短扉。
谁道官居太萧瑟，香粳甜輭鳜鱼肥。
甯子与追和予岳阳楼诗复次韵二首
黄庭坚（宋代）

去年新霁独凭栏，山似樊姬拥髻鬟。
个里宛然多事在，世间摇望但云山。
减字木兰花 其二 冯庄看海棠
梁清标（清代）

垂杨别馆。矗矗高楼当翠巘。草绿闲阶。蛱蝶寻芳自往来。

主人何处。客醉金卮愁日暮。燕入谁家。落尽东风第一花。
述怀
吴激（宋代）

旅食空弹铗，归休合挂冠。烟尘榆塞远，风雨麦秋寒。

巢燕长如客，鸣蛙不属官。柴门江涨到，落日下渔竿。
咏宁国院
释元照（宋代）

今古区区滚世埃，此中莲社为谁开。从教靖节攒眉去，却喜刘雷拄步来。

百计坦平心地静，点光回照玉蕖开。翻嗟当日陶彭泽，拍手空歌归去来。
起夜来
柳恽（南北朝）

城南断车骑，阁道覆青埃。露华光翠网，月影入兰台。

洞房且莫掩，应门或复开。飒飒秋桂响，非君起夜来。
同高漫士夜集陈叔谟山庄
王恭（明代）

倾盖相逢意转亲，六平高馆醉残春。流年白发看花尽，几夜青灯对雨频。

心逐断鸿犹惜别，兴随芳草更留人。龙门知己情何限，飞佩应怜寂寞滨。
举场语
佚名（唐代）

欲入举场，先问苏张。苏张犹可，三杨杀我。
兰陵王·丙子送春
刘辰翁（宋代）

送春去。春去人间无路。秋千外，芳草连天，谁遣风沙暗南浦。依依甚意绪。漫忆海门飞絮。乱鸦过，斗转城荒，不见来时试灯处。

春去。最谁苦。但箭雁沉边，梁燕无主。杜鹃声里长门暮。想玉树凋土，泪盘如露。咸阳送客屡回顾。斜日未能度。
春去。尚来否。正江令恨别，庾信愁赋。苏堤尽日风和雨。叹神游故国，花记前度。人生流落，顾孺子，共夜语。
杂说一·龙说
韩愈（唐代）

龙嘘气成云，云固弗灵于龙也。然龙乘是气，茫洋穷乎玄间，薄日月，伏光景，感震电，神变化，水下土，汩陵谷，云亦灵怪矣哉!

云，龙之所能使为灵也；若龙之灵，则非云之所能使为灵也。然龙弗得云，无以神其灵矣。失其所凭依，信不可欤 ！

异哉！其所凭依，乃其所自为也。《易》曰：“云从龙。”既曰：龙，云从之矣。
奉送丞相讷斋程先生二首
程洙（宋代）

先生富贵本无心，冰节从来照士林。
三载调元名愈重，七章告老意何深。
九重屡挽音形玉，一念观回归散金。
此是吾邦真伟事，清风万古孰追寻。
二月二十五夜梦二弟抱其幼子款款谈家事不休觉而志哀
梁梦雷（明代）

忆汝频年恨未平，楚天双眼泪如倾。丸中自是成今古，梦裹那知有死生。

家计尚馀儿女态，寒暄犹复弟兄情。觉来抚枕浑无赖，惆怅翻令百感并。
题王仲显梅谷
彭龟年（宋代）

楼前梅十围，负背花千树。
种花识花性，培养随识恶。
花无十日识。不惮千日虑。
那知花已娇，疲惫风能蛊。
争如岁寒操，盘结不择土。
时当气栗烈，天地闭其户。
蓬蓬起南海，呼吸万窍怒。
向来桃李辈，缩气不敢吐。
惟有冰玉姿，秀发略不沮。
静观万物理，参差乃如许。
不见千金了，宴坐危堂庑。
一朝遇变故，仓猝失所措。
不见陋苍士，脱齿甘捽茹。
翛然天地间，了不识忧惧。
达人善观物，在我乃不喻。
须上最高楼，方能了真趣。
裳裳者华
佚名（先秦）

裳裳者华，其叶湑兮。我觏之子，我心写兮。我心写兮，是以有誉处兮。

裳裳者华，芸其黄矣。我觏之子，维其有章矣。维其有章矣，是以有庆矣。

裳裳者华，或黄或白。我觏之子，乘其四骆。乘其四骆，六辔沃若。

左之左之，君子宜之。右之右之，君子有之。维其有之，是以似之。
王璠伯玉携诗见过二首
赵蕃（宋代）

故国闻江左，名家数建隆。
南游新识内，东里旧乡中。
有句君真癖，无诗我浪穷。
更期风月夕，相与课新功。
放歌行
汪莘（宋代）

口中吐佛子，腰间出神仙。
眉心红日大如钱，脑宫诵经声泠然。
瞿昙黄老去我久，可使举世终无传。
天亦若忌我，我自梦裹知其天。
团团清光中，本来面目常现前。
分明是真不是想，水中月影镜中像。
自从别后见君稀，一朝邂逅成欢赏。
见亦不可拟，得亦不可强。
知音相逢只弹指，甃命遮寒且涵养。
芙蓉芰荷颠倒披，九天风露流肝脾。
俯观人世不忍弃，世人弃我良非痴。
有时愤闷须痛饮，长安市上相追随。
左挟田先生，右拍樊於期。
狗屠在前舞阳后，击筑叱起高渐离。
扬雄但能识奇字，未识以道御之无不宜。
一舞神鬼哭，再舞雷电飞。
三舞乾坤悉清净，却视万物生光辉。
我衰不能作伊川，手把犁锄垦蚯蚓。
亦复不能作吕望，垂丝磻溪上。
但愿汉家宗社牢，化权何必吾人操。
但愿紫微宫南太微北，中间七个能甄陶。
君不见张三裹青衫，李四著紫袍，
黄金转多官转高。孔丘盗跖那复辨，
长蛇封豕争雄豪。我欲告天天肯否，
旁人窃笑妇摇手。不如开眼明月前，
莫教失清风后。杜子美，
李太折，清风为魂月为魄。
至今来往天地间，几回独把栏干拍。
桃源洞 其三
左纬（宋代）

青山簇簇水湾湾，洞户应将玉锁关。饮罢出来红日晚，一声鸡犬悟人间。
济叔辍案上石菖蒲为惠石与菖蒲俱佳拙语奉酬
许及之（宋代）

苍然拳石具林峦，上有菖蒲八节滩。洛浦毵毵馀玉佩，蓝田拂拂长琅玕。

著身便恐移天姥，濯发还疑借洧盘。割爱赠予铭座右，斓斑鬓影照应难。
品令（舟次五羊）
颜博文（宋代）

夜萧索。侧耳听、清海楼头吹角。停归棹、不觉重门闭，恨只恨、暮潮落。

偷想红啼绿怨，道我真个情薄。纱窗外、厌厌新月上，也应则、睡不着。
江千春评事使南昌予适以事行部丰城走笔寄赠江雅善鼓琴因以琴为赋
王慎中（明代）

古琴宛转作龙形，丝白桐坚各有名。桐出峄山孤干植，丝从天汉七襄成。

何言异质元同调，不是知音岂发声。水绿山空清夜里，如闻别鹤两方情。
徐孝廉松园以豹皮赠子乔，为酬此篇
李宪噩（清代）

县宰钦文蔚，山人赠豹皮。漫夸千腋集，常重一斑窥。

品自金钱贵，情同缟纻遗。高标矜雾隐，合与素心期。
偈颂一百六十首
释宗杲（宋代）

正月十四十五，双径椎锣打鼓。
要识祖意西林，看取村歌杜舞。
病骥图
周忱（明代）

吴兴父子俱能画，笔端往往追曹霸。
当时托意知为谁，恻怆令人伤此马。
此马虺颓未可轻，昔陪八骏天衢行。
彩云禁御春如海，曾听玉辂和鸾鸣。
一从谢病离天仗，骨耸毛焦气凋丧。
耻与驽骀竞粟刍，自甘偃卧沙丘上。
孙阳去后苦难逢，寂寞谁加剪拂功。
羁金络月复何日，顾影怀恩悲晚风。
古来千金市骏骨，况此精神那可忽。
饲秣重归十二闲，犹堪万里奔腾出。
柏舟
佚名（先秦）

泛彼柏舟，在彼中河。髧彼两髦，实维我仪。之死矢靡它。母也天只！不谅人只！
泛彼柏舟，在彼河侧。髧彼两髦，实维我特。之死矢靡慝。母也天只！不谅人只！
张司寇
张鹏翀（清代）

骤马天街一蹶中，险将折臂兆三公。翻身学士疑成瓦，擎掌仙人不是铜。

漫笑庄生虚攫右，早夸杜老妙书空。断碑半截浑难补，天遣重完赖国工。
颂一百则
释重顯（宋代）

犀牛扇子用多时，问著元来总不知。
无限清风与头角，尽同云雨去难追。
又次韵吴少保游雄楚楼及渚宫
项安世（宋代）

红旗绣额上城头，菱叶荷花下小舟。
遵渚夷犹荡佳月，倚天突小对高秋。
坡公句里东南水，杜老诗中西北楼。
点化山川一刀匕，风流从此说吾州。
题石室并和澹庵 其七
释慧空（宋代）

惊蛇断路我来初，钵挂藤梢物物无。只向无中成活计，应门童子两于菟。
题吴山伍子胥庙
解缙（明代）

朝驱下越坂，夕饭当吴门。
停车吊古迹，霭霭林烟昏。
青山海上来，势若游龙奔。
星临斗牛域，气与东南吞。
九折排怒涛，壮哉天地根。
落日见海色，长风卷浮云。
山椒载遗祠，兴废今犹存。
香残吊木客，树古啼清猿。
我来久沈抱，重此英烈魂。
吁嗟属镂锋，置尔国士冤。
峨峨姑苏台，荆棘晓露繁。
深宫麋鹿游，此事谁能论。
因之毛发竖，落叶秋纷纷。
送春
慕昌溎（清代）

春光此去欲何之，好向东风问后期。币地绿阴啼鸟换，满庭风絮卷帘时。

遥看别路云千叠，且尽临歧酒一卮。祇有落花不辞远，多情直送到天涯。
次韵陪诸公湖上春游
苏籀（宋代）

渠侬青门道，冶服遨荡俦。
一釂逞鸡鞠，联袂歌愿酬。
太伯表东吴，季子居延州。
湖山号佳观，篮舆肆优游。
肴香炙亦熟，只有空樽忧。
娱宾不计费，拘士捐牙筹。
诗盟得首唱，有客如此不。
挈壶并琴奕，松石岩湍乐。
境胜属幽人，谿云俗氛却。
洞穴锁苍霞，探奇或云莫。
不闻古肥遁，静极还思家。
高情縻圭俎，心迹何由遐。
畸人告予言，黄庭老生涯。
臧谷两亡羊，初平隐金华。
山行即目
黎恂（清代）

曲曲斜斜坡路危，黄茅冈上晚风吹。仆夫短笠入林去，野果分尝山荔枝。
重送曾子固
梅尧臣（宋代）

楚泽多年一卧龙，新春雷雨起鳞踪。
谁知天上争腾跃，偶落池中杂噞喁。
且自摧藏随浪去，何当驾驭使云从。
刘累只说古来有，暂屈泥蟠莫便慵。
偶书
皮日休（唐代）

女娲掉绳索，縆泥成下人。至今顽愚者，生如土偶身。

云物养吾道，天爵高我贫。大笑猗氏辈，为富皆不仁。
除夕
方岳（宋代）

追风逐月费攀跻，苒苒流光欲乳羝。
命薄最于穷鬼厚，气高不为贵人低。
交情安得玉连琐，世路真同铁蒺藜。
未及龙锺且行乐，池塘吹绿又萋萋。
七月十七夜梦中见亡孙概觉而悽怆不已
徐瑞（宋代）

梦汝颀然立我傍，言辞慷慨巧趋跄。觉来落月明窗户，抚枕潸然泪满床。
刘仙岩
曹辅（宋代）

石磴仙岩路，登临莫倦攀。乱泉归万壑，一目尽千山。

障雨收云后，松风吹莫还。道人今不见，无处觅玄关。
和景仁探春
韩维（宋代）

山色青螺髻，清波绿鸭头。
已欣春事起，那问岁阴流。
王蚁新浮盎，金鳞恰上钩。
衰年怯多酌，尤怕范家瓯。
宪使储布哈守楚元帅余阙守舒 其一 
吴当（元代）

万方海宇一封疆，郡邑胥豪玩宪章。寂寞荒城今第宅，家家故牍满新墙。
乙酉端午联句
赵善括（宋代）

离骚读罢意沉沉，痛饮狂歌作楚吟。
鱼腹有灵应瞑目，后来犹自有孙心。
庚戌正月一日游都峤山留五绝句栖真观中 其二
李纲（宋代）

松岭云峰步步佳，芒鞋竹杖极幽遐。使君不得同清赏，正恐山将翠幕遮。
题怀秀堂
裘万顷（宋代）

莫教满地长莓苔，杖屦从今日日来。
曲径要随松巷转。柴门须对石桥开。
墙头花木因时种，案上图书任意堆。
幸有林泉可投老，忍将双脚踏尘埃。
送朐山孙明府赴寿阳幕府辟命
李中（五代）

堪羡元戎虚右席，便承纶綍起金台。菊丛憔悴陶潜去，

莲幕光辉阮瑀来。好向尊罍陈妙画，定应书檄播雄才。

预愁别后相思处，月入闲窗远梦回。
题山桥十首 其二
王柏（宋代）

北山之北两山驰，一径蜿蜒石作梯。脚力倦时山始好，芙蓉东畔赤松西。
吴门竹枝词四首 其三 立夏
王泰偕（清代）

梅绿樱红春二清，果然立夏见三新。怜他一点羞光念，也比深宫献庙真。
漫成七首
张耒（宋代）

修竹娟娟一万竿，清渠引水正潺潺。
知时燕子来相语，任意凫雏去不还。
颂古十首
释师体（宋代）

假使百千劫，所作业不忘。
因缘会遇时，果报还自受。
池边树
喻良能（宋代）

砾索池边树，疏花照浅清。
虽无却月观，且有一枝横。
中春望后一日登铃珑
洪咨夔（宋代）

出郭暄欲暑，涉林清自秋。
步随目力高，身与山气浮。
飞来辛夷花，拾得莲叶舟。
一声提壶庐。四顾丛薄幽。
诘屈九曲屏，突兀十二楼。
泉流涧级峻，云起峰阴稠。
左摩紫髯兕，右拂苍鳞虬。
牵衣憩更好，拥策登三休。
上呼笙箫侣，下瞰锦绣州。
豁落不平事，消融无涯忧。
太极浩初判，此山郁相缪。
几人记曾来，老苔蚀琱锼。
玲珑听我歌，歌彻玲珑愁。
有酒且湑我，羲娥雪人头。
苏文定
岳珂（宋代）

周禾同颖，赵玉连璧。层见间出，又其伟特。有美颍滨，味道自得。

又相师于父子，又斋驱于翰墨。吾评其人，概犹可识。

盖严重端肃者老泉之教，而淳劲迈往者长公之德。

谓余不信，视此手泽。
河湟行
皇甫汸（明代）

君不见高帝兴师净朔方，我文亲亦御戎行。徵兵尽选三河少，亲士争收六郡良。

万骑旌旂纷蔽日，千群组练凛凝霜。骠骑积弩号将军，耀武宣威志立勋。

阵前杀气骄难近，幄内奇谋秘莫闻。一朝受脤出萧关，百战长驱事马鞍。

雪晦阴山乘夜袭，天横北斗向南看。按辔俄传劳细柳，飞书已报下皋兰。

君王神武由天锡，都护材雄总无敌。长戈大剑耀星芒，昼仆旌旗夜夺壁。

凿空开域路应赊，置亭列障遂踰沙。博望从来能许国，嫖姚自誓不言家。

奏凯班师截海外，共贺黄图亘地界。铭功刊石纪龙飞，解甲韬弓罗虎拜。

此时高会坐明堂，登歌献寿乐无疆。越巂探输陈异物，巴俞角抵尽来王。

世变堪嗟己巳间，白登愁睹翠华还。不闻更上金城略，但教常闭玉门关。

王者之宝在土地，辛苦成功可轻弃。先皇遗却平城忧，谋臣徒守珠崖议。

百年慷慨有书生，每过湟中气不平。非求燕颔封侯易，翻思马革裹尸轻。

不识忌讳尔何戆，可怜身死名俱丧。朱生肯讼伏波冤，魏文犹寝中山谤。

只今边徼有烟尘，寄言韩相好和亲。纵使分麾思命将，不知投笔竟何人。
挽吏部石似之
虞俦（宋代）

忧国囊封岂是疎，有才无命信何如。
风回册府三山远，星殒郎墙一位虚。
贾谊自伤终太傅，薛收若在必中书。
哀哉埋玉今何地，却返当年处士庐。
次韵昌时寺丞侄避暑
张扩（宋代）

眼看平地欲流金，暂借僧园数亩阴。束带市朝谁刺促，闭门松桧自幽深。

客来棋局时招隐，饭罢茶瓯快洗心。便静乞閒吾有味，墙东诗老许同襟。
挽赵丞相汝愚
赵蕃（宋代）

吾王不解去三思，石显端能杀望之。
未到浯溪读唐颂，已留冲岳伴相累。
生前免见焚书祸，死后重刊党籍碑。
满地蒺藜谁敢哭，漫留楚些作哀辞。
晚由金家堰步至崇先寺
厉鹗（清代）

一峰抱花回，不知凡几里。迟日落未落，散策从此始。

石梁跨涧空，苔枝皆倒倚。入寺罢晚参，僧堂寂如水。

诘曲取微径，返景照花里。瀰漫遍岩壑，春透无剩蕊。

乍疑吐佛光，白毫映霞紫。复讶妙香生，馝馞得禅髓。

盘桓憩松根，结茅拟来此。何必问通波，远寻光福市。
夜宿郁木福地尚羊明月间遐想仙风得五十六字
罗与之（宋代）

凄凉风露湿人衣，犹自踟躇未忍归。
树影忽来山月转，误惊鹤翅似轮飞。
读曲歌四首 其四
胡应麟（明代）

郎遗佛手柑，馨香动弥月。报郎红豆子，相思永无歇。
示子孙
陆游（宋代）

吾家世守农桑业，一挂朝衣即力耕。
汝但从师劝学问，不须念我叱牛声。
过昭关
陈恭尹（清代）

萧条半生事，驱马行中原。人影乱马蹄，䟤跋沙尘昏。

马饥走衔草，人饥那得飧。西徂岘阳阪，伫立昭关门。

古人伍子胥，聊可与之言。
白鹤词 其九
赵佶（宋代）

蓬莱会散列仙归，羽驾飘然白鹤飞。明代为祥人惯见，何须乐府咏金衣。
偈颂十七首
释师范（宋代）

机不离位，沉乎醉乡。
语不离窠，滞在金网。
白云寺阁次壁间张使君韵
宋照（清代）

白云小阁与云平，开阁莹然眼界清。飞鸟没边孤塔见，乱山缺处夕阳明。

僧投远寺烟中去，筏下空江镜里行。林外声声啼布谷，青郊应及试春耕。
送苏太祝归石城
黄庭坚（宋代）

苏侯恃才颇跌宕，常欲立谈取将相。
风期家世非一朝，於我今为丈人行。
偶然把酒叶公城，胸怀披尽能谑浪。
画烛如椽吐白虹，花枝围坐红相向。
夜如何其不忍起，风吹日照离筵上。
醉中一笑挥万金，眼前快意诚为当。
仆夫结束底死催，马翻玉勒嘶归鞅。
南驱面有千里尘，道远回首几惆怅。
汉阳津上游女多，何日石城荡两桨。
莫倚卢家有莫愁，便成翻手辜前赏。
西楼残月歌
四锡（宋代）

西楼置酒宾客欢，西楼酒阑夜残。
汪汪月华如玉盘，酒力不禁明月寒。
贺新郎
陆求可（清代）

记得逐龙舟，甚枝头、海榴花蕊，重开如簇。绣户佳人擎彩线，艾重垂垂金屋。

再一度、兰汤早浴。新样钗符双鬓满，听溪头、十里笙歌续。

解菰黍，连昌歜。

灵均休向欧回哭。喜今年、五丝楝叶，两番风俗。料想骚魂千载下，波底不愁枵腹。

何须怨、龙潭蛟谷。只有蟾蜍和蝎虎，恨羲和、置闰心何毒。

两月里，偏相捉。
与子先足及伯畅甥别投宿明月山客邸怅然有赋
程公许（宋代）

岐路暂须执手，高城忍更回头。
大家制儿女泪，努力为名业谋。
薄悻 秋闺漏永，顾影凄然，涉笔成章，封题寄远
许诵珠（清代）

树迎风斗。正帘外、新凉乍逗。雁过也、殷勤先问，两字平安有否。

过年时、分韵联吟，瑶阶待月同携手。向竹里弹琴，花前瀹茗，共羡神仙佳偶。

最难禁、分飞后。消瘦得、腰支非旧。镜中顾形影，凄红颦黛，丰姿憔悴难回首。

泪沾襟袖。听吟蛩似诉，哀音惨逼灯如豆。离魂一缕，入梦寻君细剖。
客中
于武陵（唐代）

楚人歌竹枝，游子泪沾衣。异国久为客，寒宵频梦归。

一封书未返，千树叶皆飞。南过洞庭水，更应消息稀。
杨时可苏在廷
赵鼎臣（宋代）

文章华翰九天开，二妙同时在一台。高会竞看文阵合，后堂新许客星来。

评诗故自当归逊，在寝何容敢望回。已请杏花留一笑，不劳羯鼓横相催。
提举刘司封监牧张职方咏酴醾诗皆以微文形于善谑辄成累句奉呈聊用解纷 其二
文彦博（宋代）

已折素华迷雪苑，更将琼艳照冰台。刘郎曾入仙源路，又到唐昌观里来。
过生米市舣舟求浴望山巅有屋岿然至石岸数步
赵蕃（宋代）

枕水危矶峙不流，是谁曾此被羊裘。
遗踪几觅无从问，落日清风过树头。
病酒吟
邵雍（宋代）

年年当此际，酒病掩柴扉。
早是人多感，那堪春又归。
花残蝴蝶乱，昼永子规啼。
安得如前日，和风初扇微。
送人出城同过周少府赠行者
张舜民（宋代）

欲解舟维岸，将行客倚栏。
主人夸意厚，亲起具盘飧。
溪柳低含雨，山桃重怯寒。
何时浮小艇，同访橘洲滩。
淡黄
贾似道（宋代）

淡黄生来腿脚白，三样头尖如琥珀。
初秋鬭间最迷痴，末后逢强绝口敌。
嘉禾百咏·徐长者园
张尧同（宋代）

丹砂犹未就，白发忽成翁。
却有怜春意，栽花向此中。
新凉
缪公恩（清代）

文窗凉意透红纱，暮雨初收月正斜。庭院无尘苔色净，雕阑新放紫薇花。
赠赵虞卿
赵孟頫（元代）

客从北方来，逍遥江湖间。顾影空自爱，不见欣戚颜。

奕秋去已远，神观一朝还。惜无双白璧，尉子行路难。

翩翩云中鹤，孤高杳难攀。长怀紫霞客，引袂入名山。
满江红（次卢漕高秋长短句，并呈都大）
京镗（宋代）

才近重阳，喜风露、酝成爽气。应料有、悲秋情绪，淡妆慵试。黄菊篱边开遍否，紫鸿塞外归来未。但倚阑、高处望长空，无穷意。

名利鼎，从渠沸。穷达路，非人致。又何须咄咄，向空书字。西风正好狂吹帽，庾尘那解关吾事。纵嬉游、也不学山翁，如泥醉。
恻恻吟 其六十二
彭日贞（明代）

藓满瑶阶绿作茵，春来纤履步芳尘。玉儿身去苍烟暮，零落金莲不见人。
山茶花树子赠李廷老
梅尧臣（宋代）

南国有嘉树，花若赤玉杯。
曾无冬春改，常冒霰雪开。
客从天目冬，移比琼与瑰。
赠我居大梁，蓬门方尘埃。
举武尚有碍，何地可以栽。
每游平棘侯，大第夹青槐。
朱栏植奇卉，靡碧为壅台。
於此岂不宜，亟致勿徘徊。
将看荣茂时，莫嗤寒园梅。
送江克显还杭
王洪（明代）

饯别江亭日未斜，东风开遍禁园花。朔云吴树三千里，一路青山直到家。
长信宫二首
韩偓（唐代）

天上梦魂何杳杳，宫中消息太沈沈。

君恩不似黄金井，一处团圆万丈深。

天上凤凰休寄梦，人间鹦鹉旧堪悲。

平生心绪无人识，一只金梭万丈丝。
岁时书事 其六
张侃（宋代）

朝来瑞花飞，檐前成个个。老农村中居，沽酒自相贺。

不愿担石储，但愿免饥饿。连年田有秋，墙东添石硙。

春来亦有花，竹外江梅破。倡桃与妖李，临风自娇惰。

上天新赐瑞，莫测花机大。毫端已先知，浩歌续楚些。
寄童梅岩
顾逢（宋代）

数尽寒更六十点，钟声听了又鸡催。
枕间展转不得睡，底事故人犹未来。
维扬即事 其三
张蕴（宋代）

茅屋芦门半市坊，居民无事亦军装。愁来莫上城头望，西北浮云接太阳。
和孙伟卿杂言十章
陈傅良（宋代）

幽居悟前疲，寡欲得身健。
筮之此何祥，厥繇无水困。
偈颂二百零五首
释正觉（宋代）

句里明宗则易，宗中辨的则难。
也须是到个时节，始得色转不见身，
功亡不知位。绝怜大匠一斲泥，
不犯祖师三尺鼻。儿孙去后阿谁共守清贫，
臣庶退时独自难称尊贵。
天游观
陈元英（宋代）

琅玕瑶草满空山，月上丹台鹤未还。
夜入琼楼襟袖冷，始知身在白云间。
大?
吴文英（宋代）

峭石帆收，归期差，林沼年销红碧。渔蓑樵笠畔，买佳邻翻盖，浣花新宅。地凿桃阴，天澄藻镜，聊与渔郎分席。沧波耕不碎，似蓝田初种，翠烟生璧。料情属新莲，梦惊春草，断桥相识。平生江海客。秀怀抱、云锦当秋织。任岁晚、陶篱菊暗，逋冢梅荒，总输玉井尝甘液。忍弃红香叶。集楚裳、西风催著。正明月、秋无极。归隐何处，门外垂杨天窄。放船五湖夜色。
次韵周共叔五首 其五
许景衡（宋代）

邻并端如约，追随可判年。稻粱当富岁，鱼蟹不论钱。

春到花开处，霜馀橘熟天。清尊长啸傲，沧海半桑田。
和陶始作镇军参军经曲阿韵哭陈能之
吴芾（宋代）

陈公行古道，出处尽堪书。
俯仰端无负，初终总一如。
粤从为剧邑，平步上亨衢。
正色主风宪，弹劾靡亲疏。
故虽频补外，直性不可纡。
召还方进用，谓当推绪余。
一朝忽撄疾，力请归旧居。
竟化辽东鹤，不作北溟鱼。
哀哉名世士，天胡赋分拘。
有子传衣钵，无钱治室庐。
喜雪简社友
张翥（元代）

今朝腊日初飞雪，一白先期报岁丰。坐见洪荒还太古，信知造化自虚空。

诗情画意天机外，和气欢声帝力中。便欲访君僧舍去，冻泥晴滴阻西东。
游西湖次毛玉田韵
黄庚（元代）

触目钱塘昨梦非，行春载酒忆当时。
花间不辗香轮入，柳外空当骏马飞。
落日荒山和靖墓，断云流水子胥祠。
忘情鸥鹭间於我，应笑江湖客未归。
程帅和陶二诗见忆次韵
陈造（宋代）

离合定有数，抚事尚忍言。
忆掎枚邹袂，游从如兔园。
堂堂绣衣老，凛凛云锦篇。
繄公笑谭尔，讽玩良超然。
效颦徒区区，睎驾嗟无缘。
登楼漫多感，漂泊类仲宣。
窊石取供醉，孤子真次山。
东望搔白首，不独悲流年。
闻唐彦君益作计相过先以此寄用前韵
吕南公（宋代）

见说东征计决然，梦魂迎马去翩翩。遥怜迢递荒村路，幸对温翩此日天。

意厚但青贫友眼，装轻肯赤仆夫肩。书编酒盏蒲团坐，预拟中宵未放眠。
娇娘行
孙次翁（宋代）

楚宫女儿身姓孙，十五绿鬓堆浓云。脸花歌笑艳杏发，肌玉才近红琼温。

仙源曾引刘郎悟，天教谪下风尘去。策金堤上起青楼，照水花间开绣户。

山阳天下居要冲，春行处处皆香风。花名乐府三千辈，惟君第一娇姿容。

画舫骄马日过门，过者知名求见君。侍君颜色肯一顾，方肯延入罗芳樽。

遏云数声贯珠善，惊鸿舞态流风转。不是当朝朱紫人，歌舞筵中难得见。

朝英国士相欢久，学诗染翰颜兼柳。卫尉卿男号富儿，黄金满载来见之。

朝欢夕宴奉歌酒，春去秋来情愈厚。青丝偷剪结郎心，暗发深诚誓婚偶。

深更不与家人露，藏头掩面随郎去。千里相从人不知，鸳鸯比翼凌云飞。

帝城风物正春色，与郎遍赏游芳菲。郎去高堂负父意，父亲惜子情难制。

六礼安排迎入门，且图继嗣延家世。铨行补吏任忠州，整袖长江同溯流。

瞿塘滟滪遍经历，二年惟爱居蛮陬。解官入京重调转，空闺独坐居京辇。

伤离感疾时召医，无何楚客皆闻知。急具高堂报阿母，母怒大发如风雨。

来见娇娘大嗟怨，怒声肆骂千千遍。扶夺上马去如飞，争奈郎踪相去远。

回到娘家三四春，双眸盈疾愁见人。蕙心兰性欲枯死，盘金匣玉都埃尘。

阿母养身今已报，从今所得多金宝。誓心不嫁待郎音，烟波万里难寻耗。

迩来泛迹渡金陵，住近仪真江外亭。北提征辔过花院，分明认得娇娘面。

旧家云鬓慵理妆，泪裹罗襟金缕溅。灯前相顾问行年，一别音容何杳然。

君今三十未为老，昔时青发今华颠。君容若入襄王梦，我才曾试光明殿。

秋江夜醉话平生，坐抱琵琶船上宴。娇娘娇娘真可惜，自小情多好风格。

只恐情多误尔身，休把身心乱抛掷。君不见乐天井底引银瓶，瓶沉簪折争奈何。
金刚随机无尽颂·结实分主
释印肃（宋代）

明月却相容，独坐大雄峰。
三身与四智，妙在一尘中。
重游雁山分得六题·水帘谷
薛嵎（宋代）

石壁斧修痕，风泉断续闻。
琉璃光闪日，空洞湿飞云。
妙出神功造，源从湫底分。
谁能为钩起，深处谒龙君。
追和艮轩俞同年
方回（元代）

人物真高绝，何徒上下床。转头异今古，翻手变炎凉。

应候禽虫语，知时草树香。吾曹能不朽，宇宙与俱长。
望石首山 其一
王十朋（宋代）

江山遥望疑若无，隐隐渐露山规摹。化工作山首安石，不著草规为肌肤。

吾乡石首黄金色，五年不见深思忆。山头有石名偶同，长铗空弹不堪食。
次韵赵帅五首
陈造（宋代）

南游可待再书催，芍药酴釄陆续开。
看自花开到花落，红蕖时候却归来。
二乔观兵书
王佐（汝学）（明代）

乔公流离来江东，老瞒气焰绕天红。汉室忠良何落寞，党籍已扫巢痕空。

荀氏八龙一龙佐，吹瞒气焰如吹火。九锡既成方死之，死非其时死非所。

谁似乔家双女子，执君父仇肯如此。敛衽花前看六韬，要复汉祚颈系操。

恨此兵书万人敌，不属红妆儿女曹。大乔伶俜看远山，肌体贞静而幽閒。

小乔风范亦如姊，并蒂红莲清水间。孙郎来作大乔婿，马箠挥下江东地。

周郎继作小乔夫，君臣谈笑抚全吴。千艘燥荻东风馀，老瞒魂魄落江湖。

青史惟书功业奇，谁知二女中赞谟。丹青画形难画心，但画二乔观兵书。
寄题萧文照阁
孔平仲（宋代）

虚明敞高阁，清浅对方塘。轩冕忘怀久，江湖寓兴长。

红蕖开细雨，白鸟下残阳。不挂人间事，逍遥自一乡。
绿尊草堂为沈君赋
王世贞（明代）

君是休文裔，忘忧祇绿尊。飞花翻作径，野竹自为藩。

客有携琴过，童知荷锸言。壮心燕市酒，相对共销魂。
唐刘云有所思云玉井苍苔古院深桐花落地无人扫因用其语集古句次韵
杨冠卿（宋代）

西征登陇首，薄暮有所思。所思郁不见，残云傍马飞。

逢迎少壮郁吾道，百壶且试开怀抱。黄帽青鞋归去来，桐花落地无人扫。
郊庙歌辞。太清宫乐章。第三奏
佚名（唐代）

元符传紫极，宝祚启高真。道德先垂裕，冲和已化淳。

人风齐太古，天瑞叶惟新。仙乐清都上，长明交泰辰。
漫歌八曲。故城东
元结（唐代）

漫惜故城东，良田野草生。说向县大夫，大夫劝我耕。

耕者我为先，耕者相次焉。谁爱故城东，今为近郭田。
题陈广文苏山小草
萧立之（宋代）

学诗学仙将无同，昔闻此语求志翁。远孙青春文字工，九仙城里鞭游龙。

三年朗吟洞天白，湖光一区开醉墨。向来雪壁涴髯秦，未许斜阳今德色。

短韵急雨鸣瓦沟，大障沙场鼙鼓秋。苏君欲语道未得，山鬼叫啸江灵愁。

请君急与枣木刻，空明下有蜿蜒宅。升天倘要□朝词，夜半风雷留不得。
卧陶轩
黄庭坚（宋代）

陶公白头卧，宇宙一北窗。
但闻窗风雨，平陆漫成江。
卯金扛九鼎，把菊醉胡床。
城南晁正字，国器无等双。
日月丽宸极，大明朝万邦。
假版未通班，晓严梦逄逄。
万卷曲肱里，胸中湛秋霜。
亦有好事人，叩门提酒缸。
欲眠不遣客，佳处更难忘。
喜丁仲容征君至
张以宁（明代）

题诗苦忆城南郭，喜见归来鹤姓丁。
双鬓野风吹汝白，一灯江姓向人青。
志士长嗟灵寿杖，史官独失少微星。
琼花照眼春无赖，明日酌君双玉瓶。
戒杀八首 其八
吕本中（宋代）

虎狼非不仁，天机使之然。蛇虺肆百毒，此亦受之天。

愿君勿憎怒，悯此心谬用。仁气苟薰蒸，终皆变麟凤。
上太行山
于谦（明代）

西风落日草斑斑，云薄秋空鸟独还。
两鬓霜华千里客，马蹄又上太行山。
上嘉州青衣山中峰，题惠净上人幽居，寄兵部
岑参（唐代）

青衣谁开凿，独在水中央。浮舟一跻攀，侧径缘穹苍。
绝顶诣老僧，豁然登上方。诸岭一何小，三江奔茫茫。
兰若向西开，峨眉正相当。猿鸟乐钟磬，松萝泛天香。
江云入袈裟，山月吐绳床。早知清净理，久乃机心忘。
尚以名宦拘，聿来夷獠乡。吾友不可见，郁为尚书郎。
早岁爱丹经，留心向青囊。渺渺云智远，幽幽海怀长。
胜赏欲与俱，引领遥相望。为政愧无术，分忧幸时康。
君子满天朝，老夫忆沧浪。况值庐山远，抽簪归法王。
无寐
郑刚中（宋代）

瓦裂慨平生，无眠枕半横。
逐臣常内讼，谪梦自多惊。
投晓星月澹，近山钟鼓清。
晨炊知米贱，犹恐费经营。
次韵奉和次中叙别
苏颂（宋代）

嘉句连篇惠好音，愧无琼玉报南金。
几年漂泊离群恨，此日逢迎话旧心。
气类自应怜茂悦，世情谁复拟高深。
且将怀抱还尊酒，莫为思归动越吟。
和七兄秋浦韵
周必大（宋代）

遵渚迟鱼素，巡檐验鹊占。
江云怀李白，篱菊咏陶潜。
句好那容画，才高却道盐。
皇华聊吏隐，清论付廷佥。
次韵题明白庵
释德洪（宋代）

鼻端有馀地，世议嗟迫窄。君看阎夫子，广莫以为宅。

去宦游人间，面有无求色。酒阑爱松风，醉眼眩红碧。

俊爽类王济，端复有马癖。何当食万钱，四海蒙惠泽。

湘潭紫翠间，松下偶相逆。袖中出新诗，苦语凉肺膈。

夜半来床前，且以慰穷厄。岂真谪仙人，何其似太白。
和刘氏蓬轩歌
郭钰（元代）

往与丹邱仙人泛舟弱水之西，采药蓬莱之下，笑坐蓬窗中，蓬外春如画。

三生不得尘缘谢，老去人间结茅舍。却羡刘郎所作之蓬轩，山水娱人甚潇洒。

春风淡沲春云阴，花枝窈窕帘栊深。刘郎酒初醒，独坐蓬轩吟。

月浸澄江雁无影，桂树吹香秋夜永。刘郎歌未终，更向蓬轩饮。

蓬轩饮后醉复眠，楼船美人散如烟，英雄回首皆成仙。

千金买閒不惜费，何日蓬轩容我醉。挂衣薜萝落岩花，荡桨芙蓉弄秋水。

夜半天风捲翠涛，种来修竹齐云高。待把长虹系明月，海上重来钓六鳌。
促织
王醇（明代）

风露渐凄紧，家家促织声。
墙根童夜伏，草际火低明。
入手驯难得，当场怒不平。
秋高见余勇，一忆度辽兵。
竹林夏日
黄庚（元代）

不受炎光玉万竿，仙林便作晋林看。此君长带冰霜气，醉卧绿阴诗梦寒。
赠周孝子二首
徐应镳（宋代）

一自仙游去不回，徒令孝子有余哀。
他年华表归来后，知是人间几劫灰。
次韵閒中
方岳（宋代）

区中何日了尘缘，落草牛须蓦鼻穿。
乾没一生空岁月，见成三迳老风烟。
山林有味从今我，钟鼎无心付老天。
田彼南山多种豆，不愁饥火苦相煎。
送家朝南徵君二首
程公许（宋代）

猎猎霜风不满旗，留连尊洒话襟期。
纷纭蔬无穷事，惨淡江头欲别时。
未必交枰无活着，只忧起死欠神医。
疏顽我亦宣州客，倾耳囊封慰所思。
欸乃歌二章戏王穉川
黄庭坚（宋代）

花上盈盈人不归，枣下纂纂实已垂。
腊雪在时听马嘶，长安城中花片飞。
琼师苍筤轩
周紫芝（宋代）

绝境渺天末，招提入云端。汪湾一溪水，似与山屈盘。

僧房各上下，处处闻惊湍。道人更幽独，开窗对檀栾。

细雨洗轻碧，微风生暮寒。云梢自袅袅，玉佩时珊珊。

繄我绝韵友，久结无情欢。相逢如故人，弃置良独难。

婆娑弄清影，夕阳殊未残。何当分清阴，与子同考槃。
团扇歌
王质（宋代）

鸾背如花女，出自咸阳宫。不愁无主爱，惟怕见秋风。
丹阳孙思和访余于洞庭诗以送之 其二
王鏊（明代）

玉柱金庭未易寻，饱看七十二瑶岑。太湖多少閒风月，归对金焦尽日吟。
句
陈伯育（宋代）

与君分两石。
跋简斋二帖
陈造（宋代）

夜光一百八十七，有底六丁忘下收。
密勿端知紫皇侧，镇榱犹计子孙谋。
幕次闲吟
王禹偁（宋代）

禁漏迟迟待玉班，坐愁身计忽长叹。
时清偶直千载运，头白重为八品官。
乌帽半欹残月冷，马鞭慵执晓霜寒。
君恩未报心犹壮，不敢思归七里滩。
师永锡少出通义其归携伯浑诗来因用其韵伯浑
晁公溯（宋代）

益州古建国，远自蚕丛来。
吾敢怪鳖灵，人有化牛哀。
惟爱老翁井，苏仙手所开。
乘轺难少留，门前厩吏催。
愧子远相送，同把岩下杯。
至今梦见之，石壁青崔巍。
岂伊四座客，能屈一世才。
去者不可招，至才不可推。
至滑州隔河望黎阳忆丁三寓
王维（唐代）

隔河见桑柘，蔼蔼黎阳川。
望望行渐远，孤峰没云烟。
故人不可见，河水复悠然。
赖有政声远，时闻行路传。
次韵王君贶尚书会六同年
苏辙（宋代）

有美佳宾贤主人，布衣曾共脱京尘。
欢来未觉岁华晚，醉后能令秋气春。
发誉早同初宦日，收功终藉老成身。
他年此会应图画，传入谁家屏障新。
偈
释静（宋代）

声前认得，已涉廉织。
句下承当，犹为钝汉。
电光石火，尚在迟疑。
点著不来。横尸万里。
偈颂九十三首
释梵琮（宋代）

当门有路，冲开碧落。
转少移身，将错就错。
一槌打碎赵州关，空里磨盘生八角。
八月初游君山谊斋有诗同赋二首 其二
陆文圭（元代）

此山犹姓楚春申，珠履风流几斛尘。樽俎一时俱上客，兴亡千载属何人。

萧萧病叶悲霜木，采采幽花识涧蘋。白鹭不知今古事，临江一笑岸纶巾。
闻范至能丐祠二首 其二
刘应时（宋代）

士绅知己近来无，得此吾惭上大夫。酷爱新诗成异遇，每于广坐语诸儒。

既纾北顾思归矣，闻返西州有是夫。便欲拿舟去相访，推篷邀月话江湖。